চ্যাম্পিয়ন্স লিগ থেকে বিদায় মিলানের, শেষ ষোলোয় বায়ার্ন

ওয়েব ডেস্ক: উয়েফা চ্যাম্পিয়ন্স লিগ থেকে বিদায় নিল টুর্নামেন্টের ইতিহাসে অন্যতম সফল দল এসি মিলান। জার্মানির সেরা ক্লাব বায়ার্ন মিউনিখ শেষ মুহূর্তে গোল করে শেষ ষোলোয় উঠল। বায়ার্ন ছাড়াও মঙ্গলবার নক আউটে গেল বেনফিকা, ফায়ানুর্ড এবং ক্লাব ব্রুগ। বুধবার রাতের চারটি ম্যাচ থেকে আরও চারটি দল উঠবে। আরও আটটি দল ইতিমধ্যেই সরাসরি শেষ ষোলোর যোগ্যতা অর্জন করেছে।

বায়ার্নের প্লে অফ পড়েছিল স্কটল্যান্ডের ক্লাব সেল্টিকের বিরুদ্ধে। প্রথম পর্বে তাদের ২-১ হারিয়ে এসেছিল জার্মান ক্লাব। সেটাই তফাত গড়ে দিল। কারণ আলিয়াঞ্জ এরিনায় বায়ার্নের বিরুদ্ধে ১-১ ড্র করে দিল সেল্টিক। ম্যাচে এগিয়ে গিয়েছিল তারাই। গোল করেন নিকোলাস কুন। ম্যাচের শেষ লগ্নে সমতা ফেরান বায়ার্নের ফুলব্যাক আলফান্সো ডেভিস। দুই পর্ব মিলিয়ে ৩-২ ফলাফলে শেষ ষোলোয় উঠল বায়ার্ন।

আরও পড়ুন: আমাদের খাটো করেই দেখুন, কেন বললেন পাক অধিনায়ক?

Bayern München, Benfica, Club Brugge and Feyenoord through ?#UCL pic.twitter.com/CvJUYAzxbY

— UEFA Champions League (@ChampionsLeague) February 18, 2025

সাতবারের ইউরোপ সেরা মিলান নক আউটে উঠতে পারল না। ফায়ানুর্ডের কাছে প্রথম লেগে ০-১ হেরে গিয়েছিল রোসেনেরিরা। মঙ্গলবার সান সিরো স্টেডিয়ামে জিততেই হত তাদের। ম্যাচ শুরুর এক মিনিটের মধ্যে গোল ঢুকিয়ে দেন মিলানের সান্তিয়াগো খিমেনেজ। কিন্তু থিও হার্নান্দেজের লাল কার্ড ম্যাচের ছবি বদলে দেয়। ৭৩ মিনিটে সমতা ফিরিয়ে দুই পর্ব মিলিয়ে ২-১ জিতে শেষ ষোলোয় চলে গেল ফায়ানুর্ড।

মোনাকোর বিরুদ্ধে ৩-৩ ড্র করেছে বেনফিকা। প্রথম পর্বে ১-০ জিতে থাকায় ৪-৩ ফলে তারা নক আউটে গেল। আটালান্টাকে প্রথম লেগে ২-১ হারিয়েছিল ব্রুগ, এদিন হারাল ৩-১ ফলে। দুই পর্ব মিলিয়ে ৫-২ জিতে শেষ ষোলোয় তারা।